Biskoppe, Poenskoppe en Tobies – Stories uit Rondebosch
Posted on May 27, 2017 by johminna
Biskoppe, Poenskoppe en Tobies
Wêreldwyd op land is Mielies, Koring en Rys stapelvoedsel ( en volgens die Suid-Amerikaners selfs ook Quinoa ).
Kuslangs hier by ons lyk dit my vervul Mossels oor n wye spektrum dieselfde rol.
Volgens die Kenners kom daar 5 soorte Mossels aan die SA kus voor, maar die Bruin Mossel ken ek glad nie en die Wit Mossel en Perdemossel is "sandkruipers" ( maw hulle lewe in die sandbanke tussen die hoog- en laagwatermerke waar hulle hoofsaaklik deur Hengelaars uitgehaal word om as aas te gebruik ).
Maar Boeta! Kom jy op die rotse dan sien jy hoe geil sit die Swart- en Europese- of Bloumossels ingepak
En bykans almal smul aan hierdie "oes van die see" bv die Wit Mosselkraker ( in die volksmond bekend as die Witbiskop ) en sy nefie die Swart Mosselkraker ( ook bekend as die Poenskop )
Maar kort op voormelde se hakke smul die Weskus Krewe ook heerlik aan n Mosseltjie of twee – en so ook daai "Outjie" met die groot oog, papegaaibek en sy 6 arms nl Oom Seekat.
Om nie te vergeet van die pragtige Swart Tobie wat ten spyte van sy Engelse naam nl Black Oystercatcher ook n besondere voorliefde het vir n sappige mosseltjie
En nadat al voormelde "aangesit" het vir n Feesmaal – lyk dit so
Maar nog is dit het einde niet! Homo Sapiens het spoedig ook deel geword van hierdie voedselketting van Seekos Connoisseurs
( Red : Dit kan wel bevestig word dat hierdie MosselPlukker heel getrou jaarliks haar permit by die plaaslike Poskantoor gaan hernu. Teen net onder R100 per jaar reken sy dit bly n winskopie ).
Om egter die Mossels te "pluk" is een ding – maar om hulle reg te kry vir die pot is n annerlike ding! Daai baarde moet gepluk word – en glo my vry dis harde werk
Maar met doelgerigdheid en deursettingsvermoë kom mens wel daar, en nou is die mossels reg om in die spreekwoordelike Pot gedompel te word
Griki het al vir ons n heerlike tradisionele Mosselpot op die stoof gemaak – die sg Moules marniére waar jy die Mossels "flash fry" in n bietjie botter, seldery, uie en witwyn.
Ons loop egter nou die anderdag n deurwinterde Visserman raak daar op die rotse, en gee hy ons toe die wenk om die vars skoongemaakte Mossels sommer in die mikrogolf te druk vir 2.5 minute – en siedaar! Dis n Wenner!
Op dié manier is die Mossels gaar, maar daardie onmiskenbare smaak van die See is steeds daar
Na hierdie smaaklike Mosselslaai – afgespoel met n koel droë Chenin – debatteer ons wanneer doen ons dit weer?
En die MosselPlukker neffens my sê : Wat's fout met môre?! Die Getye is reg – met laagwater kom jy makliker by die grotes uit – en ons is besig om in die Wintermaande in te beweeg.
Want sien – die MosselPlukker se ervaring oor n paar jaar het haar tot die slotsom laat kom dat in die Somermaande is die vleis van die Mossels veel kleiner. Maar kom die laat Herfs en Wintermaande – dan is hulle beslis groter en so lekker plomp soos in ons Slaai.
Toegegee – beslis nie so groot soos daai wat jy soms in n "Seafood Platter" by n Reataurant kry nie – maar dan proe hulle minstens nog soos See en hoef jy hulle nie toe te gooi onder een of ander roomsous ten einde die kartonsmaak te verdoesel nie.
Gee my enige tyd n "wilde" Mossel pas van die rotse gepluk en net skrikgemaak in die Mikrogolf – Soos my sussie Marieta sou sê : HjuRRlik!